**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्न संख्या 200**

**01 दिसंबर, 2015 को उत्तर के लिए**

**सशस्त्र बलों का आधुनिकीकरण**

**200. श्रीमती शशिकला पुष्पा :**

क्या रक्षा मंत्री यह बताने की कृपा करेंगे कि :

(क)क्या सरकार ने सशस्त्र बलों के आधुनिकीकरण का निर्णय लिया है तथा यदि हां, तो तत्संबंधी ब्यौरा क्या है ;

(ख) क्या सरकार ने बहुउद्देश्यीय नौसैनिक जहाज और विमान खरीदे हैं और यदि हां, तो तत्संबंधी ब्यौरा क्या है; और

(ग) सरकार द्वारा इस संबंध में क्या- क्या कदम उठाए गए हैं ?

**उत्तर**

**रक्षा मंत्री (श्री मनोहर पर्रीकर)**

(क) से (ग) : रक्षा बलों का आधुनिकीकरण करना एक सतत् प्रक्रिया है जो खतरे की अवधारण, संक्रियात्मक चुनौतियों, प्रौद्योगिकीय परिवर्तनों तथा उपलब्ध स्रोतों पर आधारित होती है । यह प्रक्रिया एक 15 वर्षीय दीर्घकालिक एकीकृत संदर्शी योजना (एलटीआईपीपी), सेना की पंचवर्षीय पूंजीगत अधिग्रहण योजना (एससीएपी) और वार्षिक अधिग्रहण योजना (एएपी) पर आधारित होती है । उपस्कर तथा हथियार प्रणालियों की अधिप्राप्ति एएपी योजना के अनुसार की जाती है ।

सशस्त्र बलों को तैयार अवस्था में रखने और और उन्हें आधुनिक हथियार प्रणालियों से सुसज्जित रखने के लिए सरकार सुरक्षा परिदृश्य की निरंतर समीक्षा करती है और तदनुसार उचित रक्षा उपस्कर शामिल करने का निर्णय लेती है जिसकी अधिप्राप्ति विभिन्न स्वदेशी तथा विदेशी विक्रेताओं के माध्यम से की जाती है ।

गत तीन वर्षों के दौरान विमान तथा नौसेना फ्रिगेटों सहित रक्षा उपस्करों की पूंजीगत अधिप्राप्ति के लिए विक्रेताओं के साथ संविदाओं पर हस्ताक्षर किए गए हैं ।

**\*\*\*\*\***